CELEX: 62009TN0400
Language: et
Date: 2009-10-06 00:00:00
Title: Kohtuasi T-400/09: 6. oktoobril 2009 esitatud hagi — ECKA Granulate ja non ferrum Metallpulver versus komisjon

5.12.2009   
            
            
               ET
            
            
               Euroopa Liidu Teataja
            
            
               C 297/29
            
         6. oktoobril 2009 esitatud hagi — ECKA Granulate ja non ferrum Metallpulver versus komisjon
   (Kohtuasi T-400/09)
   2009/C 297/43
   Kohtumenetluse keel: saksa
   
      Pooled
   
   
      Hagejad: ECKA Granulate GmbH & Co. KG (Fürth, Saksamaa) ja non ferrum Metallpulver GmbH & Co. KG (St. Georgen bei Salzburg, Austria) (esindajad: advokaadid H. Janssen ja M. Franz)
   
      Kostja: Euroopa Ühenduste Komisjon
   
      Hagejate nõuded
   
   
               —
            
            
               tühistada vaidlustatud otsus hagejaid puudutavas osas;
            
         
               —
            
            
               teise võimalusena vähendada vaidlustatud otsusega hagejatele määratud trahvisummat sobivas ulatuses;
            
         
               —
            
            
               mõista kohtukulud välja komisjonilt.
            
         
      Väited ja peamised argumendid
   
   Hagejad vaidlustavad komisjoni 22. juuli 2009. aasta otsuse K(2009) 5791 lõplik (juhtum COMP/39.396) — Kaltsiumkarbiid ja magneesiumi baasil reaktiivid terase- ja gaasitööstusele. Vaidlustatud otsusega määrati hagejatele ja teistele ettevõtjatele EÜ artikli 81 ja EMP lepingu artikli 53 rikkumise eest trahv. Komisjoni sõnul osalesid hagejad EMP kaltsiumkarbiidi ja magneesiumi turul — välja arvatud Hispaania, Portugal, Iirimaa ja Ühendkuningriik — ühes ja vältavas rikkumises, mis hõlmas turgude jagamist, kvoodilepinguid, klientide jagamist, hindade kehtestamist ning konfidentsiaalse teabe vahetust hindade, klientide ja müügimahtude osas.
   Hagejad esitavad oma hagi põhjenduseks järgmised väited:
   
               —
            
            
               määruse (EÜ) nr 1/2003 (1) artikkel 23 eirab täpsuse põhimõtet, kuna komisjonil on trahvi määramisel peaaegu piiramatu kaalutlusõigus;
            
         
               —
            
            
               trahv on määratud ebaseaduslikult, kuna suunised trahvide arvutamise meetodi kohta (2) annavad komisjonile trahvisumma määramisel peaaegu piiramatu kaalutlusõiguse;
            
         
               —
            
            
               trahvisumma on ebaproportsionaalne, kuna kostja ei võtnud arvesse hagejate tõhusat koostööd;
            
         
               —
            
            
               trahvisumma on ebaproportsionaalne, kuna kostja ei võtnud arvesse asjaolu, et hagejatel ei olnud kogemust konkurentsiõiguse rikkumise alal;
            
         
               —
            
            
               trahvisumma on ebaproportsionaalne, kuna kostja ei võtnud kergendava asjaoluna arvesse asjaolu, et ka isikutega seonduvatel põhjustel on kordumise oht välistatud;
            
         
               —
            
            
               trahvisumma on ebaproportsionaalne, kuna kostja ei võtnud kergendava asjaoluna arvesse asjaolu, et hagejad ei ole oma magneesiumi pakkumist vähendanud;
            
         
               —
            
            
               trahvisumma on ebaproportsionaalne, kuna kostja ei võtnud arvesse, et hagejatel puudub tootmisvõimsus.
            
         
      (1)  Nõukogu 16. detsembri 2002. aasta määrus (EÜ) nr 1/2003 [EÜ] artiklites 81 ja 82 sätestatud konkurentsieeskirjade rakendamise kohta (EÜT 2003, L 1, lk 1; ELT eriväljaanne 08/02, lk 205).
   
      (2)  Suunised määruse (EÜ) nr 1/2003 artikli 23 lõike 2 punkti a kohaselt määratavate trahvide arvutamise meetodi kohta (ELT 2006, C 210, lk 2).